[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 7.6.2007

SEC(2007) 744

ΕΓΓΡΑΦΟ ΕΡΓΑΣΙΑΣ ΤΩΝ ΥΠΗΡΕΣΙΩΝ ΤΗΣ ΕΠΙΤΡΟΠΗΣ Συνοδευτικό έγγραφο της

Πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την προστασία των καταναλωτών ως προς ορισμένες πτυχές της χρονομεριστικής μίσθωσης, των μακροπρόθεσμων προϊόντων διακοπών, της μεταπώλησης και της ανταλλαγής Σχέδιο

ΕΚΤΙΜΗΣΗΣ ΤΩΝ ΕΠΙΠΤΩΣΕΩΝ σχετικά με την αναθεώρηση της οδηγίας για τη χρονομεριστική μίσθωση (94/47/ΕΚ) ΣΥΝΟΨΗ {COM(2007) 303 τελικό}{SEC(2007) 743}

Εισαγωγή

Χρονομεριστική μίσθωση είναι το δικαίωμα διαμονής επί μια χρονική περίοδο (π.χ. μία ή περισσότερες εβδομάδες) σε ένα κατάλυμα διακοπών, για καθορισμένη ή δυνάμενη να καθοριστεί περίοδο του έτους, επί τρία έτη ή περισσότερο. Η οδηγία για τη χρονομεριστική μίσθωση (94/47/EΚ) (στο εξής: η οδηγία) προβλέπει την προστασία των καταναλωτών, μεταξύ άλλων, ως προς τις πληροφορίες που λαμβάνουν πριν τη σύναψη της σύμβασης, το δικαίωμα υπαναχώρησης από τη σύμβαση εντός ελάχιστης προθεσμίας 10 ημερών, την απαγόρευση προκαταβολής στη διάρκεια αυτής της προθεσμίας και τη γλώσσα στην οποία συντάσσεται η σύμβαση.

Στις αρχές του 2006 ξεκίνησε μια ευρεία δημόσια διαβούλευση με δύο ερωτηματολόγια στα οποία εκφράζονταν οι απόψεις των ενδιαφερόμενων μερών και ένα έγγραφο διαβούλευσης στο οποίο καθορίζονταν οι κύριοι τομείς τους οποίους αφορά η επανεξέταση. Η διαβούλευση κορυφώθηκε με τη διοργάνωση εργαστηρίου με ευρεία συμμετοχή των ενδιαφερόμενων μερών τον Ιούλιο του 2006.

Η εκτίμηση των επιπτώσεων που συνοδεύει την πρόταση για μια νέα οδηγία στον τομέα αυτό συνδυάζει τα αποτελέσματα της διαδικασίας διαβούλευσης για συγκεκριμένα θέματα, σχετικά με τις τρεις πιθανότερες εναλλακτικές επιλογές πολιτικής. Περιλαμβάνεται ανάλυση των επιπτώσεων καθεμίας από τις εναλλακτικές επιλογές και κάθε επιμέρους ενέργειας στο πλαίσιο κάθε επιλογής πολιτικής. Για να διευκολυνθεί συνολικά το εγχείρημα εξέτασης των σχετικών κινδύνων και ωφελειών, υιοθετήθηκε μια αναλυτική προσέγγιση. Η εκτίμηση των επιπτώσεων, επομένως, περιλαμβάνει πίνακες που συνοψίζουν τις κυριότερες συνέπειες των δυνητικών συνδυασμών των σκοπούμενων μέτρων.

Προσδιορισμός του προβλήματος

Μετά την έκδοση της οδηγίας το 1994 σημειώθηκαν μείζονες εξελίξεις στην αγορά, μεταξύ των οποίων η εμφάνιση νέων προϊόντων τα οποία παρακάμπτουν τη νομοθεσία που καλύπτει τη χρονομεριστική μίσθωση. Τα προϊόντα αυτά έχουν παρόμοιο τρόπο προώθησης στην αγορά και είναι, γενικά, παρόμοια από οικονομικής πλευράς με τη χρονομεριστική μίσθωση, υπό την έννοια ότι σημαντικό μέρος του ποσού καταβάλλεται εκ των προτέρων και ακολουθούν πληρωμές που συνδέονται με τη μεταγενέστερη πραγματική χρήση του καταλύματος των διακοπών (μόνο για διαμονή ή σε συνδυασμό με ταξίδι). To γεγονός ότι αυτά τα προϊόντα διαφεύγουν των κανονιστικών ρυθμίσεων έχει δημιουργήσει σοβαρά προβλήματα στους καταναλωτές και στις επιχειρήσεις που λειτουργούν με θεμιτό τρόπο, όπως καταδεικνύει ο αριθμός των καταγγελιών που υποβάλλονται στα Ευρωπαϊκά Κέντρα Καταναλωτή, στις οργανώσεις των καταναλωτών και σε άλλες δημόσιες αρχές.

Από οικονομικής πλευράς, τα χρονομερίδια και τα παρεμφερή προϊόντα μπορούν να περιγραφούν ως συνδυασμός μιας επαναλαμβανόμενης μίσθωσης ακινήτου και μιας υπηρεσίας (π.χ. συντήρηση του ακινήτου). Κατά κανόνα, στις συμβάσεις προβλέπονται επανειλημμένες περίοδοι διαμονής σε καταλύματα διακοπών. Ο βαθμός στον οποίο καθορίζεται ο τόπος όπου βρίσκεται το κατάλυμα ή η περίοδος χρήσης του ποικίλλει. Τα κλαμπ διακοπών με τιμή προσφοράς μπορούν να καλύπτουν και τη μεταφορά· η μεταφορά μπορεί επίσης να αποτελεί μέρος των υπηρεσιών που προσφέρονται σε περίπτωση ανταλλαγής.

Οι συμβάσεις συνεπάγονται σημαντικές οικονομικές δεσμεύσεις για τους καταναλωτές: μια συνολική αρχική πληρωμή και στη συνέχεια ετήσιες πληρωμές (το ύψος των οποίων εξαρτάται από το είδος του προσφερόμενου καταλύματος, την εποχή και τις λεπτομέρειες της παρεχόμενης υπηρεσίας) καθ’ όλη τη διάρκεια της σύμβασης. Για τα μακροπρόθεσμα προϊόντα διακοπών, όπως τα κλαμπ διακοπών με τιμή προσφοράς, το ποσό που καταβάλλεται για την εγγραφή μέλους μπορεί να είναι μικρότερο από το τίμημα που καταβάλλεται για τα χρονομερίδια ή τα παρεμφερή προϊόντα αλλά οι πληρωμές για κάθε περίοδο διαμονής μπορεί να είναι μεγαλύτερες από τα ετήσια έξοδα διαχείρισης που καταβάλλουν οι ιδιοκτήτες χρονομεριδίων.

Η εγγραφή του καταναλωτή σε ένα σύστημα ανταλλαγών συνεπάγεται έξοδα με τη μορφή ετήσιας συνδρομής και/ή ξεχωριστής επιβάρυνσης για κάθε πραγματοποιούμενη ανταλλαγή.

Στις συμβάσεις μεταπώλησης κατά κανόνα προβλέπεται η καταβολή εφάπαξ ποσού που καλύπτει, για παράδειγμα, τα έξοδα προώθησης στην αγορά και τις διοικητικές δαπάνες της μεταπώλησης, και το οποίο ο καταναλωτής συχνά καλείται να προκαταβάλει.

Στις συναλλαγές που περιγράφονται ανωτέρω συχνά εμπλέκονται πολλοί συντελεστές (βλ. παράρτημα ΙΙ της εκτίμησης των επιπτώσεων), π.χ. ο φορέας ανάπτυξης του τουριστικού συγκροτήματος χρονομεριστικής μίσθωσης, η εταιρία που προωθεί τα προϊόντα στην αγορά, ο καταπιστευματοδόχος στον οποίο ανήκει το συγκρότημα και η εταιρία διαχείρισης που διαχειρίζεται το συγκρότημα. Η διαχείριση των ανταλλαγών εβδομάδων χρονομεριστικής μίσθωσης πραγματοποιείται από μια εταιρία ανταλλαγών, ενώ για να υπάρξει δυνατότητα ανταλλαγής απαιτείται εγγραφή του καταναλωτή στη λέσχη ανταλλαγών· συχνά η προώθηση στην αγορά και η πώληση της ανταλλαγής πραγματοποιούνται σε συνδυασμό με την πώληση του χρονομεριδίου. Αν ο καταναλωτής αποφασίσει να πωλήσει το χρονομερίδιό του μπορεί να συνάψει σύμβαση μεταπώλησης με ένα μεσίτη μεταπώλησης, ενώ η σύμβαση πώλησης συνάπτεται μεταξύ του καταναλωτή που πωλεί το χρονομερίδιο και ενός άλλου καταναλωτή.

Τα χρονομερίδια, τα παρεμφερή προϊόντα και τα μακροπρόθεσμα προϊόντα διακοπών έχουν κατά κανόνα διασυνοριακή φύση, δεδομένου ότι η προώθηση στην αγορά και/ή η σύναψη της σύμβασης συχνά πραγματοποιούνται σε διαφορετική χώρα από εκείνη στην οποία κατοικεί ο καταναλωτής ή σε άλλη χώρα από εκείνη στην οποία βρίσκεται το ακίνητο. Για τη μεταπώληση, ο καταναλωτής μπορεί να έρθει σε επαφή στη χώρα κατοικίας του με ένα μεσίτη μεταπώλησης από μια δεύτερη χώρα, ενώ το τουριστικό συγκρότημα με το οποίο συνδέεται το υπό πώληση χρονομερίδιο μπορεί να βρίσκεται σε τρίτη χώρα. Τα προγράμματα ανταλλαγών προσφέρουν καταλύματα σε ολόκληρο τον κόσμο και κατά συνέπεια σε αυτά εμπλέκονται εταιρίες, ακίνητα και υπηρεσίες σε πολλές διαφορετικές χώρες.

Γενικά, από νομική πλευρά οι συμβάσεις είναι περίπλοκες. Από τις καταγγελίες των καταναλωτών διαφαίνεται ότι ο καταμερισμός των ευθυνών μεταξύ διαφορετικών μερών δεν είναι πάντα σαφής για τον αγοραστή· ένα χαρακτηριστικό παράδειγμα είναι ότι οι υπηρεσίες που υπόσχονται οι διαφημιστικές παρουσιάσεις δεν είναι πάντα διαθέσιμες. Σε πολλές περιπτώσεις, το τουριστικό συγκρότημα ή η εταιρία διαχείρισης δηλώνουν ότι οι δύο εταιρίες δεν συνδέονται μεταξύ τους και ότι από την πλευρά τους δεν φέρουν ευθύνη για τις υποσχέσεις που δίνονται κατά τη διαφημιστική παρουσίαση του προϊόντος. Αυτό μπορεί μεν να ευσταθεί, αλλά από τις καταγγελίες που έχουν υποβληθεί φαίνεται ότι δεν γίνεται πάντα κατανοητό από τον καταναλωτή, ο οποίος θεωρεί ότι ο πωλητής εκπροσωπεί το τουριστικό συγκρότημα.

Επιλογές πολιτικής

Η εκτίμηση των επιπτώσεων επικεντρώθηκε στις επιπτώσεις τριών βασικών επιλογών πολιτικής, οι οποίες και αναλύθηκαν:

1. Καμία ενέργεια

2. Κάθετη αναθεώρηση της οδηγίας (με διάφορες επιμέρους επιλογές)

3. Μη νομοθετική ενέργεια (με 3 επιμέρους επιλογές)

Αναμενόμενες επιπτωσεισ

Τα αποτελέσματα της ανάλυσης δείχνουν ότι η επιλογή διατήρησης του status-quo (επιλογή 1) θα είχε αρνητικές συνέπειες για τα περισσότερα ενδιαφερόμενα μέρη και ότι λίγα ενδιαφερόμενα μέρη θα αποκόμιζαν οφέλη αν η οδηγία παρέμενε στη σημερινή της μορφή. Το ίδιο ισχύει για τη μη νομοθετική επιλογή (επιλογή 3), με την οποία τα περισσότερα προβλήματα που προσδιορίστηκαν στη διαδικασία αναθεώρησης θα παρέμεναν ανεπίλυτα.

Η ανάλυση των επιπτώσεων για την επιλογή της κάθετης αναθεώρησης της οδηγίας (επιλογή 2), από την άλλη, δείχνει ότι η επιλογή αυτή θα εξασφάλιζε βελτιωμένα αποτελέσματα στην αγορά για τα περισσότερα ενδιαφερόμενα μέρη. Οι κύριες αναμενόμενες επιπτώσεις είναι οι εξής:

Οικονομικές επιπτώσεις

Επιπτώσεις για τους καταναλωτές

Οι καταναλωτές αποκτούν δικαιώματα και προστασία όταν αγοράζουν τέτοιου είδους προϊόντα.

- Αναμένεται να αυξηθεί η εμπιστοσύνη των καταναλωτών, δεδομένου ότι όσοι αγοράζουν αυτά τα προϊόντα στο εξής θα προστατεύονται μέσω μιας περιόδου αναμονής και άλλων δικαιωμάτων.

- Μειώνονται οι πιθανότητες εξαπάτησης των καταναλωτών από αδίστακτους εμπόρους και οι περιπτώσεις απάτης, δεδομένου ότι η κανονιστική κάλυψη αναμένεται να μην αφήσει χώρο για τέτοια στοιχεία στην αγορά.

- Αυξάνεται η προστασία των καταναλωτών, δεδομένου ότι στο εξής βελτιώνεται η ενημέρωση που τους παρέχεται σχετικά με τη σύμβαση.

- Τα δικαιώματα των καταναλωτών σε όλη την ΕΕ αποκτούν μεγαλύτερη σαφήνεια και διαφάνεια.

Επιπτώσεις για τις επιχειρήσεις

- Η συνοχή των περιόδων αναμονής σε όλη την ΕΕ θα οδηγήσει σε αύξηση της ασφάλειας δικαίου.

- Μείωση των εξόδων για παροχή νομικών συμβουλών.

- Οι διασυνοριακές συναλλαγές μπορούν να διεξάγονται ευχερέστερα λόγω της αποφυγής του κατακερματισμού διαμέσου των συνόρων που οφείλεται στις διαφορετικές περιόδους αναμονής.

- Με τη βελτίωση της εικόνας του προϊόντος και την αύξηση της εμπιστοσύνης των καταναλωτών αναμένεται να δοθεί προώθηση στις πωλήσεις του κλάδου.

- Οι επικαιροποιημένες απαιτήσεις ως προς τη γλώσσα απλοποιούν τις συμβατικές υποχρεώσεις των επιχειρήσεων προς τον καταναλωτή.

- Η κανονιστική κάλυψη αυτών των προϊόντων αναμένεται να απομακρύνει τους αδίστακτους εμπόρους από την αγορά.

- Ο αθέμιτος ανταγωνισμός προς τις επιχειρήσεις που λειτουργούν με θεμιτό τρόπο θα σταματήσει, δεδομένου ότι οι φορείς εκμετάλλευσης των νέων προϊόντων υποχρεούνται στο εξής να τηρούν τους κανονισμούς.

- Οι ΜΜΕ αναμένεται να ωφεληθούν εξίσου με τους μεγαλύτερους φορείς εκμετάλλευσης από τις συνολικές βελτιώσεις στη λειτουργία της αγοράς.

- Δεν αναμένεται να προκληθούν υπερβολικές διοικητικές δαπάνες. Τα στοιχεία της αγοράς δείχνουν ότι οι σοβαρές επιχειρήσεις που λειτουργούν με θεμιτό τρόπο ήδη εξασφαλίζουν ότι οι πληροφορίες που παρέχουν είναι σωστά διαρθρωμένες και χαρακτηρίζονται από διαφάνεια, συχνά δε υπερβαίνουν τις απαιτήσεις της οδηγίας. Οι εκτιμούμενες πρόσθετες διοικητικές δαπάνες που συνεπάγεται η προτιμώμενη πολιτική (επιλογή 2) ανέρχονται σε 202.541 ευρώ, σε σύγκριση με δαπάνες 279.794 ευρώ που επιβάλλονται από την ισχύουσα οδηγία.

Επιπτώσεις για τις επενδυτικές ροές και την ανταγωνιστικότητα

- Στο βαθμό που η κανονιστική ρύθμιση αυτών των προϊόντων αναμένεται να βελτιώσει την κατάσταση που επικρατεί στην αγορά, η ΕΕ θα καταστεί ελκυστικότερος χώρος για επενδύσεις κεφαλαίων, τόσο για τις ευρωπαϊκές όσο και τις διεθνείς επιχειρήσεις. Αυτό καταμαρτυρούν οι αυξήσεις που έχουν σημειωθεί τα τελευταία χρόνια στις επενδύσεις που συνδέονται με τη χρονομεριστική μίσθωση, ιδίως στις ΗΠΑ, τη Μέση Ανατολή και την Ασία.

Κοινωνικές επιπτώσεις

- Μεγαλύτερη ζήτηση για εργασία που θα οδηγήσει σε ίδρυση θέσεων εργασίας σε περιοχές με ανεπτυγμένο κλάδο χρονομεριστικής μίσθωσης, λόγω της ανάπτυξης της αγοράς χρονομεριδίων.

- Διαφοροποίηση του ανθρώπινου δυναμικού προς τον κλάδο του τουρισμού και δημιουργία ζήτησης για διαφορετικές ειδικότητες γύρω από τον κλάδο του τουρισμού.

- Μικρότερη συχνότητα βλάβης των καταναλωτών στην αγορά χρονομεριδίων, δεδομένου ότι η αναθεωρημένη νομοθεσία μειώνει το πεδίο για δραστηριότητα απατεώνων/αδίστακτων εμπόρων στον κλάδο.

Περιβαλλοντικές επιπτώσεις

- Αν υποτεθεί ότι η βελτίωση του κανονιστικού περιβάλλοντος στον κλάδο της χρονομεριστικής μίσθωσης δημιουργεί ευνοϊκές συνθήκες για επέκταση της αγοράς χρονομεριδίων (κυρίως λόγω των οικονομικών επιχειρημάτων που προαναφέρθηκαν), λογικά θα πρέπει να αναμένεται επέκταση των υπαρχόντων τουριστικών συγκροτημάτων χρονομεριστικής μίσθωσης και εμφάνιση νέων, που θα ανταποκρίνονται στη ζήτηση των καταναλωτών. Κατά συνέπεια, είναι πιθανό να υπάρξουν κάποιες περιβαλλοντικές επιπτώσεις. Εν τούτοις, σύμφωνα με τη γνώμη των ειδικών, κατά την ανάπτυξη των χρονομεριδίων τηρούνται αυστηρά περιβαλλοντικά κριτήρια τα οποία ορίζει η ευρωπαϊκή και η εθνική νομοθεσία.

- Η πρόταση για αναθεώρηση της οδηγίας, επομένως, δεν αναμένεται να έχει αρνητικές περιβαλλοντικές επιπτώσεις.

Σύγκριση των επιλογών πολιτικησ

Επιλογή πολιτικής Στόχος | Επιλογή 1: Καμία ενέργεια | Επιλογή 2: Κάθετη αναθεώρηση της οδηγίας 94/47/EΚ | Επιλογή 3: Μη νομοθετική ενέργεια |

ΓΕΝΙΚΟΙ ΣΤΟΧΟΙ | Αύξηση της εμπιστοσύνης των καταναλωτών και των επιχειρήσεων στην εσωτερική αγορά μέσω υψηλού κοινού επιπέδου προστασίας των καταναλωτών, εξάλειψη των εμποδίων της εσωτερικής αγοράς και απλοποίηση της νομοθεσίας μέσω της εφαρμογής των αρχών βελτίωσης της νομοθεσίας. | Καμία πρόοδος προς την επίτευξη αυτού του στόχου, διότι οι καταναλωτές θα εξακολουθούσαν να μην προστατεύονται στην περίπτωση αγοράς προϊόντων που δεν καλύπτονται από το πεδίο εφαρμογής της οδηγίας· οι επιχειρήσεις θα εξακολουθούσαν να υφίστανται αθέμιτο ανταγωνισμό από αδίστακτους εμπόρους· και η εσωτερική αγορά θα παρέμενε κατακερματισμένη λόγω της ύπαρξης διαφορετικών εθνικών κανόνων (π.χ. περίοδος αναμονής) | Η εμπιστοσύνη των καταναλωτών θα αυξανόταν με την επέκταση των διατάξεων περί προστασίας των καταναλωτών σε νέα προϊόντα· οι επιχειρήσεις θα αποκόμιζαν οφέλη από την εξάλειψη του αθέμιτου ανταγωνισμού, χωρίς η προτεινόμενη νομοθεσία να τους επιβάλλει δυσανάλογες κανονιστικές ή διοικητικές δαπάνες· ένα εμπόδιο στην εσωτερική αγορά θα απομακρυνόταν με την υιοθέτηση μιας πλήρως εναρμονισμένης περιόδου αναμονής 14 ημερών σε όλη την ΕΕ. Απλοποίηση, που θα επιτυγχανόταν με την ελάφρυνση των απαιτήσεων σχετικά με τη γλώσσα, καθώς και ένας σαφής και επικαιροποιημένος κατάλογος προσυμβατικών πληροφοριών/συμβατικών απαιτήσεων. Βελτιωμένη επιβολή του νόμου που θα επιτευχθεί με τη συμπερίληψη σχετικών διατάξεων στη νέα οδηγία. | Έχει αποδειχθεί ότι η αυτορρύθμιση σε αυτό τον κλάδο μπορεί να περιορίσει ως ένα βαθμό μερικές επιχειρηματικές πρακτικές αλλά δεν μπορεί να αντιμετωπίσει τα κενά της κανονιστικής κάλυψης· το ίδιο ισχύει για τη δυνατότητα βελτιωμένης επιβολής της ισχύουσας νομοθεσίας για την προστασία των καταναλωτών· οι εκστρατείες ενημέρωσης των καταναλωτών είναι πιθανό να έχουν θετικές επιπτώσεις αλλά δεν αναμένεται να βελτιώσουν την εμπιστοσύνη των καταναλωτών ούτε να επιλύσουν το πρόβλημα της έλλειψης κανονιστικής ρύθμισης των προϊόντων που εμφανίστηκαν μετά την έκδοση της οδηγίας. |

ΕΙΔΙΚΟΙ ΣΤΟΧΟΙ | 1. Επέκταση της προστασίας που διαθέτουν οι καταναλωτές για την αγορά χρονομεριδίων, στα παρεμφερή προϊόντα και σε άλλα μακροπρόθεσμα προϊόντα διακοπών, καθώς και στα προγράμματα μεταπώλησης και ανταλλαγής. | Καμία πρόοδος προς την επίτευξη αυτού του στόχου. | Η επιλογή 2, που προβλέπει επέκταση της νομικής κάλυψης σε αυτά τα προϊόντα, είναι η μόνη από τις τρεις επιλογές που εξετάστηκαν που μπορεί να επιτύχει αυτό το στόχο. | Η βελτιωμένη επιβολή της ισχύουσας νομοθεσίας θα μπορούσε να εμποδίσει ορισμένες περιπτώσεις απάτης· η αυτορρύθμιση θα μπορούσε, επίσης, να επιτύχει κάποια αποτελέσματα· οι καταναλωτές, όμως, θα εξακολουθούσαν να μη διαθέτουν νομική προστασία ως προς τις αγορές αυτών των προϊόντων. |

3. Πλήρης εναρμόνιση των διατάξεων για την προστασία των καταναλωτών που αφορούν τα χρονομερίδια, τα παρεμφερή προϊόντα, τα κλαμπ διακοπών με τιμή προσφοράς, τις συμβάσεις μεταπώλησης και ανταλλαγής σε ολόκληρη την ΕΕ (π.χ. σχετικά με τις απαιτήσεις ενημέρωσης), ανάλογα με την περίπτωση. | Στο παρόν στάδιο, καμία πρόοδος προς την επίτευξη αυτού του στόχου. | Η επιλογή 2 περιλαμβάνει την πλήρη εναρμόνιση των απαιτήσεων ενημέρωσης των καταναλωτών, την κατάργηση του κατακερματισμού μεταξύ των κρατών μελών, τη μείωση του κόστους παροχής νομικών συμβουλών και την αύξηση της ασφάλειας δικαίου. | Καμία πρόοδος προς την επίτευξη αυτού του στόχου. |

ΕΠΙΧΕΙΡΗΣΙΑΚΟΙ ΣΤΟΧΟΙ | 1. Δυνατότητα των επιχειρήσεων χρονομεριστικής μίσθωσης που λειτουργούν με θεμιτό τρόπο να αναπτυχθούν σε ολόκληρη την ΕΕ μέσω της προστασίας τους από τον αθέμιτο ανταγωνισμό και της εξάλειψης των εμποδίων για το διασυνοριακό εμπόριο. | Καμία πρόοδος προς την επίτευξη αυτού του στόχου. | Με την επιλογή 2 επιτυγχάνεται κάποια πρόοδος στην εξάλειψη των εμποδίων για το διασυνοριακό εμπόριο· πιο σημαντικό είναι το ότι η επιλογή αυτή αναμένεται να οδηγήσει σε πολύ καλύτερα αποτελέσματα για τις επιχειρήσεις, δεδομένου ότι δεν θα αντιμετωπίζουν πλέον αθέμιτο ανταγωνισμό από εμπόρους που δεν υπόκεινται στη νομοθεσία. Αυτό μπορεί να επιτευχθεί χωρίς να αναμένονται υψηλές κανονιστικές ή διοικητικές δαπάνες. | Καμία πρόοδος προς την επίτευξη αυτού του στόχου. |

2. Εξασφάλιση αποτελεσματικής επιβολής | Καμία πρόοδος προς την επίτευξη αυτού του στόχου. | Με την επιλογή 2 αυτός ο στόχος επιτυγχάνεται καθότι το σχέδιο πρότασης περιλαμβάνει ειδικές διατάξεις για την επιβολή της νομοθεσίας από τα κράτη μέλη. | Με την επιλογή 3 σημειώνεται κάποια πρόοδος προς την επίτευξη του συγκεκριμένου στόχου, αλλά όλα τα λοιπά προβλήματα που έχουν προσδιοριστεί δεν επιλύονται. |

3. Παροχή στους καταναλωτές της δυνατότητας να πραγματοποιούν συνειδητές επιλογές | Καμία πρόοδος προς την επίτευξη αυτού του στόχου. | Με την επιλογή 2 αυτός ο στόχος επιτυγχάνεται, μέσω της συμπερίληψης σαφούς και επικαιροποιημένου καταλόγου των απαιτήσεων ενημέρωσης των καταναλωτών. | Με την επιλογή 3 σημειώνεται αξιοσημείωτη πρόοδος προς την επίτευξη του συγκεκριμένου στόχου, αλλά όλα τα λοιπά προβλήματα που έχουν προσδιοριστεί δεν επιλύονται. |

Διοικητικεσ δαπανεσ

Σύμφωνα με τις κατευθυντήριες γραμμές της Επιτροπής, η εκτίμηση των επιπτώσεων εξέτασε διεξοδικά τις διοικητικές δαπάνες που επιβάλλουν οι τρεις υπό εξέταση επιλογές πολιτικής.

Σε σύγκριση με το επίπεδο των διοικητικών δαπανών της ισχύουσας οδηγίας (279.794 ευρώ), οι καθαρές πρόσθετες δαπάνες που συνεπάγεται η πρόταση της Επιτροπής για αναθεώρηση της οδηγίας ανέρχονται σε 202.541 ευρώ.

Το ποσό αυτό θεωρείται πολύ μικρό, σε ευρωπαϊκό επίπεδο, σε σύγκριση με τα οφέλη που συνεπάγεται η συγκεκριμένη ρυθμιστική επιλογή. Όσον αφορά το κόστος για τις επιχειρήσεις, τα μέτρα αυτά δεν θεωρούνται υπερβολικά δαπανηρά ούτε δυσανάλογα προς το μέγεθος του προβλήματος.

Για περισσότερες λεπτομέρειες σχετικά με τις εκτιμήσεις αυτές και τη μεθοδολογία που χρησιμοποιήθηκε παρακαλείσθε να ανατρέξετε στο παράρτημα Ι της εκτίμησης των επιπτώσεων.

Συμπέρασμα

Η επιλογή 2 παρουσιάζει την ευνοϊκότερη αναλογία πλεονεκτημάτων έναντι μειονεκτημάτων και κατά συνέπεια προτείνεται ως βέλτιστη λύση για την αναθεώρηση της οδηγίας.

Χωρίς να επιβάλλει υπερβολικά δαπανηρές υποχρεώσεις στις επιχειρήσεις, η επιλογή 2 επεκτείνει τις διατάξεις περί προστασίας των καταναλωτών της οδηγίας στους τομείς των νέων προβληματικών προϊόντων στα οποία περιλαμβάνονται τα κλαμπ διακοπών με τιμή προσφοράς, τα παρεμφερή με χρονομερίδια προϊόντα, η μεταπώληση και η ανταλλαγή. Με βάση την παρούσα πρόταση, οι καταναλωτές θα αποκτήσουν νομικά δικαιώματα (όπως η προθεσμία υπαναχώρησης) και προστασία κατά την αγορά αυτών των προϊόντων, γεγονός που αναμένεται να αυξήσει την εμπιστοσύνη των καταναλωτών. Η εμπιστοσύνη στην αγορά αναμένεται επίσης να αυξηθεί με την πίεση που θα ασκηθεί στους αδίστακτους εμπόρους είτε να ενεργούν στα πλαίσια του νόμου είτε να υποστούν νομικές κυρώσεις. Επιπροσθέτως, η πλήρως εναρμονισμένη προθεσμία υπαναχώρησης 14 ημερών παρέχει ασφάλεια στους καταναλωτές και ένα απλούστερο νομικό περιβάλλον για τη δραστηριότητα των επιχειρήσεων.

Για τις επιχειρήσεις, η νέα οδηγία θα δημιουργήσει πιο ισότιμους όρους ανταγωνισμού. Ενώ οι φορείς εκμετάλλευσης των χρονομεριδίων υποχρεούνται, επί του παρόντος, να τηρούν τις διατάξεις της οδηγίας, οι επιχειρήσεις που πωλούν άλλα μακροπρόθεσμα προϊόντα διακοπών, όπως κλαμπ διακοπών με τιμή προσφοράς, λειτουργούν στον ίδιο τομέα, στοχεύουν στους ίδιους καταναλωτές και προσφέρουν προϊόντα που μπορούν να θεωρηθούν ως εναλλακτικά της χρονομεριστικής μίσθωσης χωρίς να υπόκεινται στις υποχρεώσεις της οδηγίας. Η κάμψη του κλάδου της χρονομεριστικής μίσθωσης στην Ευρώπη τα τελευταία χρόνια ενδέχεται, τουλάχιστον εν μέρει, να οφείλεται στον παράγοντα αυτό. Η νέα οδηγία στοχεύει στην αποκατάσταση του προβλήματος με την καταπολέμηση του αθέμιτου ανταγωνισμού και την αποβολή των αδίστακτων εμπόρων από την αγορά. Οι στόχοι αυτοί αναμένεται να επιτευχθούν χωρίς την επιβολή σημαντικών ή δυσανάλογων διοικητικών δαπανών, κάτι που θα συνέβαινε αν, για παράδειγμα, αποφασιζόταν η επιβολή απαιτήσεων έκδοσης επαγγελματικών αδειών.